《长亭怨慢 柳线》
清代·吴兰畹

是一段、天涯愁绪。绿遍东风，未飘香絮。倩影毵毵，陌头摇碎几丝雨。

送人多矣，休软逐、红尘舞。愿绾住春光，奈惹得、花飞无主。

莫误。怕柔痕剪断，错认玉关歧路。高楼日暮。算蓉镜、翠眉生妒。

忍看那、尽意缠绵，把无数、闲愁牵住。听几处、笛声如怨，寸肠千缕。

作者简介：吴兰畹，字宛之，常熟人。宜兴拔贡、浙江巡抚任道镕室。有《灌香草堂初稿》。